Hoe-hoe's die lewe in die stad? | Weg
Hoe-hoe's die lewe in die stad?
Foto: Albie Venter
Ons word oorval deur slegte nuus oor die omgewing, maar ons kan self 'n positiewe bydrae tot die ekostelsel lewer, selfs in ons dorpe en stede. Voorstedelike tuine met geplante bome en struike skep 'n byna tropiese woudhabitat terwyl betongeboue beskerming en broeiplekke vir vele spesies bied.
Gevlekte ooruile is een van die mees algemene voorstedelike roofvoëls en 'n mens sien hulle van die droë westelike dele van die land tot by die klam oostelike dele. In ongerepte gebiede broei hulle op rotslysies of in die wye mik van 'n boom. In beboude gebiede sal hulle geboue en selfs blombakke as broeiplekke gebruik.
Hulle sagte roepgeluide is gewoonlik die eerste teken dat hulle naby is. As jy gelukkig genoeg is om een te hê wat in jou buurt broei, is die kanse goed dat die uile reeds aangepas is by die teenwoordigheid van mense. Dit beteken jy kan hulle broeigewoontes lekker dophou.